Hei, denne artikkelen er over ett år gammel og kan inneholde utdatert informasjon

HERNING (Dagbladet): Norge - Sverige 25-20.

De norske jentene sleit i førsteomgangen, men feide svenskene av parketten etter pause og vant med fem mål.

Gro Hammerseng & co. er europamestere. For fjerde gang på rad.

Og det kan jo ikke gjøres på en bedre måte, enn ved å slå Danmark i semifinalen og Sverige i finalen.

- Det var rett og slett en vanskelig kamp, for å si det enkelt. Vi visste at svenskene skulle spille så taktisk og tålmodig, og da gjelder det å fortsette å kjøre, men med kaldhet og nøyaktighet. Og det gjorde vi ikke helt i starten, sier Thorir Hergeirsson til TV 2.

- Det beste med dette er at vi er kvalifisert til EM, VM og OL, det gir oss arbeidsro framover, sier Hergeirsson.

Jentene selv tenker nok ikke så mye på det akkurat i kveld.

- Ubeskrivelig, helt fantastisk. Se på jentene der ute, sier Marit Malm Frafjord.

- Vi kaster bort litt mange baller og skulle kanskje ha vunnet med flere mål, men vi vinner med fem og det er mer enn nok, sier Malm Frafjord.

SUPEROMGANG: Katrine Lunde Haraldsen hevet seg stort etter pause. Foto: GORM KALLESTAD/SCANPIX Vis mer

- Det var en slitekamp, men vi er sinnsykt glade nå. Nå har vi fått oss litt og drikke og sunget og danset i garderoben, sier Gro Hammerseng, som måtte tyne sin vonde akilles i dag.



- Det var verdt det, sier hun.

Deilig også å få revansje over svenskene.

- Det er alltid gøy å slå danskene og svenskene både gule og blå og alt som er, sier Linn-Kristin Riegelhuth.

Håpet på mirakel Den svenske kantspilleren Annika Wiel Fredén har vært spaltist i Expressen i EM. Dette skrev hun før dagens finale:

«Det kommer bli den svåraste match vi någonsin har spelat, det kan jag lova er. Mot ett revanschsuget Norge, i en EM-final. Och för att återgå till det där med surrealismen: Vinner vi i dag kan man nästan kalla det för ett mirakel.»

Det hadde vært en av de største finalebombene i håndballhistorien.

Lunta var tent, men bomba detonerte ikke.

Svensk ledelse Norge startet bra i finalen, men svenskene tok over initiativet. Gro Hammerseng økte til 4-2 etter ti minutter, men etter dette var det lenge helsvart.

Det gikk ni og et halvt minutt før Tonje Larsen sørget for et nytt norsk mål.

I den perioden scoret svenskene fire og de koblet et grep om finalen. De blågule var gode - og Thorir Hergeirssons jenter sleit. Men ikke like mye som på Lillehammer i mellomspillet. Svenskene klarte nemlig ikke rykke fra i målprotokollen denne gangen.

En god innspurt før pause førte derfor til at Norge bare var ett bak (10-11) halvveis.

FJERDE ÅR PÅ RAD: Og EM-tallerkenen blir med til Norge.Foto: SCANPIX/AFP/ATTILA KISBENEDEK Vis mer

Marit Malm Frafjord startet på linja, men ble erstattet av Heidi Løke etter 14 minutter. Løke er spilleren svenskene fryktet mest før kampen - og de klarte å pakke henne inn. 28-åringen gikk av banen etter førsteomgangen uten å scoring eller straffe.

Og når Norge også sleit med å utnytte bredden - da ble angrepsspillet for enkelt å stoppe.

Rom til Løke Katrine Lunde Haraldsen hadde ingen god førsteomgang, men var strålende etter pause.

Norge holdt et mye høyere tempo i spillet sitt enn svenskene, som kanskje merket EM-kjøret - både på kroppen og i hodet. Da mistet de også litt kontroll på Løke, som fikk mye å jobbe med inne på linja.

Mot slutten av kampen hadde Norge bra kontroll og det siste minuttet sto omtrent jentene jublende på banen.

PS! EM-gullet i seg selv er selvfølgelig stort nok. Men Norge sikret seg med seieren også fribilletter til VM i Brasil neste år, London-OL i 2012 og EM i Nederland samme år. Det betaler seg, ifølge NTB. Hver spiller får 135 000 kroner i bonus. Gullet er i seg selv verdt 60 000. I tillegg vil jentene få 25 000 for hvert mesterskap de kvalifiserte seg til.

Dagbladet kommer tilbake med mer.



FAKTA Norge - Sverige 25-20 (10-11)



Norge: Katrine Lunde Haraldsen, Kari Aalvik Grimsbø - Mari Molid, Nora Mørk (1), Ida Alstad, Heidi Løke (5), Tonje Nøstvold (2), Karoline Dyhre Breivang (3), Gro Hammerseng (5), Kari Mette Johansen, Marit Malm Frafjord (1), Tonje Larsen (1), Linn-Kristin Riegelhuth, Tine Stange, Camilla Herrem (4), Linn Jørum Sulland (3).



Toppscorer Sverige: Isabelle Gulldén (7).

